ET Euroopa Liidu Teataja C 137/9

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2017/C 137/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„COCO DE PAIMPOL“

ELi nr: PDO-FR-0062-AM01 – 20.12.2016

KPN ( X ) KGT ( )

1. Taotlejate rühm ja õigustatud huvi

Ettevõtjate ühendus hõlmab aedoa „Coco de Paimpol“ tootjaid ja pakendajaid. Seega on ühendusel õigustatud huvi muutmistaotluse esitamiseks.

Syndicat de défense de l’AOC „Coco de Paimpol“ Zone de conditionnement CS 90 114 22503 Paimpol cedex PRANTSUSMAA Tel +33 296208330 Faks +33 296204726 E-post: syndicat-coco-paimpol@ucpt-paimpol.com

2. Liikmesriik või kolmas riik

Prantsusmaa

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☒ Seos piirkonnaga — ☒ Märgistus — ☒ Muu

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud kaitstud päritolunimetuse (KPN) või kaitstud geograafilise tähise (KGT) tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline ja mille koonddokumenti (või sellega võrdväärset) ei ole avaldatud.

5. Muudatus(ed)

Toote kirjeldus

Liigi nimetus Phaseolus vulgaris L., millesse aeduba „Coco de Paimpol“ kuulub ja millele osutatakse registreeritud tootespetsifikaadi tootmismeetodit hõlmavas punktis, on viidud üle osasse „Toote kirjeldus“.

Lisaks sellele on täpsustatud, et tegemist on seemnetega põõsasaedoaga. Selline sõnastus on täpsem ja näitab, et tegemist on seemnetega aedoaga ja mitte valge aedoaga, nagu on märgitud registreeritud tootespetsifikaadis, milles vastav täpsustus puudub.

Lisatud on säte, mille kohaselt toodet turustatakse värskel kujul, välistades sellega muud turustamisviisid.

Kindlaks on määratud seemnete minimaalne ja maksimaalne kuivainesisaldus pakendamise ajal (seemnete kuivainesisaldus pakendamise ajal peab jääma vahemikku 40–60 %), mis võimaldab iseloomustada „Coco de Paimpol“ aedubade küpsusastet.

Kaunade kirjelduses on väljend „violetsete kiududega“ asendatud väljendiga „võimalike violetsete kiududega“: tegemist on kohandamisega registreeritud tootespetsifikaadi punktis „Tootmismeetod“ toodud sorditüübi kirjeldusega.

Lisatud on täpsustus, mille kohaselt peavad kaunad sisaldama vähemalt kolme seemet ja mille alusel kõrvaldatakse liiga väheste seemnetega kaunad. Aeduba „Coco de Paimpol“ iseloomustavad pikad kaunad, mis sisaldavad vähemalt kolme seemet. Vaid punktis „Pakendamine“ toodud maksimaalselt 5 % suurune lubatud kõrvalekaldumine võimaldab arvesse võtta toote vältimatut ebaühtlust.

Seemne värvuse varasemat määratlust („ühevärviline, värvus valge“) on täiendatud määratlusega „ühevärviline, värvus on valge kuni kreemjas“ ning „nõrgalt kuni keskmiselt sooniline“, mis võimaldab toote omadusi täpsemalt kirjeldada. Märge „ühevärviline, värvus valge“, mis on liiga üldine, jätab kontrollitoimingute läbiviimisel liiga suure hindamisruumi ning selles ei võta arvesse sordiaretusega seotud töid, mis on võimaldanud seemne värvust täpsemalt iseloomustada.

Lisaks sellele on täpsustatud, et pärast keetmist on toode mittejahune ja magusa maitsega; sellega täiendatakse keedetud aedoa „Coco de Paimpol“ kirjeldust.

Nende muudatustega täiendatakse ja täpsustatakse toote kirjeldust ja võimaldatakse seda paremini kindlaks määrata.

Päritolutõend

Täpsustatud on tootjate deklareerimiskohustusi. Muudatused on seotud riiklike õigusaktide ja eeskirjadega. Eeskätt on ette nähtud süsteem spetsifikaadis esitatud nõuete rahuldamist tagavatele ettevõtjatele vastava tähise väljastamiseks ning kindlaks on määratud deklaratsioonid, mis on vajalikud päritolunimetustega varustatud toodete tutvustamiseks, jälgimiseks ja kontrollimiseks.

Seda osa täiendati lisaks mitme sättega registrite ja deklareerimisdokumentide kohta.

Need ettevõtjate deklareerimiskohustust ja registrite pidamist hõlmavad muudatused võimaldavad tagada toodete jälgitavuse ja kontrollida nende vastavust tootespetsifikaadi nõuetele.

Tootmismeetod

Seemnete saamine

Lause „Kasutatavad seemned kuuluvad liiki Phaseolus vulgaris L.“ on üle viidud osasse „Toote kirjeldus“.

Lisatud on järgmine lause: „Aedoa „Coco de Paimpol“ tootmiseks kasutatavad seemned kuuluvad sortidesse ’Goanag’, ’Kentan’, ’Armor’ või kohalikesse sortidesse, mis vastavad punktis 5.2 määratletud sorditüübi kirjeldusele“, samas kui kehtivas tootespetsifikaadis oli toodud vaid sorditüübi kirjeldus.

Nende kolme sordi lisamine annab tunnistust Bretagne’i sordiaretusameti (Organisme Breton de Sélection (OBS)) teostatud kõiki kohalikke sorte hõlmavast genealoogilisest valikaretusest, mis võimaldas välja aretada need kolm sorti, mis väljendavad kõige paremini aedoa „Coco de Paimpol“ eripärasid ning tagavad vastavuse aedoa „Coco de Paimpol“ sorditüübile. Need sordid võimaldavad seega saada aedoa „Coco de Paimpol“ eeldatavatele omadustele vastavaid tooteid.

Samuti on lubatud kasutada kohalikke sorte, mille puhul on tõendatud nende vastavus sorditüübile. Sellist vastavust kontrollitakse aedoataimede vaatluse teel poolkuivade aedubade koristamise ajal.

Ka on täpsustatud, et nendest sortidest pärinevaid seemneid võivad toota põllumajanduslikud majapidamised ise, mis vastab olemasolevatele tavadele.

Kõnealune muudatus muudab punkti „Seemnete saamine“ täpsemaks, võttes arvesse olemasolevaid tavasid.

Sorditüüp

Selleks et paremini arvesse võtta toote eripära ja seostada seda sordiaretustegevusega, mis võimaldab aeduba „Coco de Paimpol“ täpsemini kirjeldada, on sorditüüpi muudetud, lisades, et seeme on ühevärviline ning värvus on valge kuni kreemjas. Registreeritud tootespetsifikaadis toodud määratluse kohaselt võis seeme olla üksnes „ühevärviline, värvus valge“.

See muudatus täpsustab sorditüüpi, võttes arvesse selle seost toote kirjeldusega.

Külvikord

Kasvatusalade vahetusega kaasneb puhkeperiood ning aedoa kasvatamine enam kui kahe järjestikuse aasta jooksul samal kasvatusalal ei ole lubatud. Selle nõude eesmärk on vältida teatavate juuri kahjustavate taimehaiguste levikut, mis kõnealust aedvilja ohustavad. Puhkeperioodi kestus peab olema vähemalt kaks kalendriaastat juhul, kui aeduba „Coco de Paimpol“ kasvatati ühe kasvutsükli kestel (üks aasta) ja vähemalt kolm aastat, kui aeduba „Coco de Paimpol“ kasvatati kahe järjestikuse kasvutsükli (kaks aastat) kestel.

Selle muudatusega sõnastatakse täpsed eeskirjad, mida tuleb järgida seoses külvikorraga, et tagada parem taimetervis.

Taimede külvamine ja kasvatamine

Kirjeldatud on kasvatamistingimusi, mis hõlmavad nõudeid avamaal kasvatamise ning kunstliku soojendamise ja valgustamise keelu kohta, et kajastada olemasolevaid tavasid ning vältida üleminekut taimekultuuri kasvatamisele tehistingimustes.

Teatavad registreeritud tootespetsifikaadis sätestatud kuupäevad või perioodid on välja jäetud, et võtta arvesse võimalikke ilmamuutusi, mis mõjutavad aedoa kasvatamist, kuivõrd tootjatel on olemas vajalik oskusteave, mille alusel kõnealuseid kuupäevi kohandada sõltuvalt eeskätt ilmaoludest, aga ka asjaomaste kasvualade eripäradest.

— Välja on jäetud kasvuperioodi maksimaalne kestus, mis registreeritud tootespetsifikaadi kohaselt võib olla kuni 135 päeva, kuna konkreetsed ilmastikuolud (eeskätt jahe sügis) võivad tingida vajaduse seda perioodi pikendada, et aedoad saavutaksid nõutava küpsusastme, ilma et see mõjutaks toote kvaliteeti.

— Välja on jäetud külvi lõpetamise kuupäev 15. juuli, kuna ilmaoludest tingitult võib olla võimalik, et kõik külvid ei ole selleks kuupäevaks lõpetatud.

Saagikoristust käsitlevad sätted on üle viidud tootespetsifikaadi punkti „Koristamine“.

Selleks et tagada aedubade ühtlane küpsusaste ühe kasvatusala piires ja toetada kasvupinna optimaalset ärakasutamist, on lisatud taimede kasvutiheduse mõiste. Piirväärtuseid väljendatakse taimede arvuna ühel ruutmeetril ning sätestatud kasvutihedus on 6–12 taime ruutmeetril.

Taimede kastmise keeld on välja jäetud ja asendatud sättega, mille kohaselt on kastmine lubatud kuni esimeste kaunade moodustumiseni. Püsiv niiskustase kuni kaunade moodustumiseni võib aidata saavutada ühtlasemalt küpseva saagi ning mõjutada seega positiivselt selle kvaliteeti. Seevastu kastmine pärast esimeste kaunade moodustumist suurendab kauna ja seemne niiskussisaldust, mis kahjustab toote kvaliteeti, seetõttu on kastmine sel perioodil endiselt keelatud.

Nende muudatustega täpsustatakse ja kohandatakse viljelustavasid, võimaldades võtta arvesse ilmamuutusi.

Saagikoristus

Juulist novembrini toimuvat saagikoristust käsitlev säte on läbi vaadatud.

— Muudetud on koristusperioodi alguskuupäeva. Selle kuupäeva kehtestavad edaspidi taotlejate rühma esitatud avalduse alusel INAO talitused, võttes arvesse punktides „Toote kirjeldus“ ja „Saagikoristus“ toodud toote nõuetelevastavuse suhtes esindavate proovide analüüsi tulemusi. Seejuures on koristusperioodi alguse kõige varasema võimaliku kuupäevana määratud samalaadselt registreeritud tootespetsifikaadiga kindlaks 1. juuli.

— Koristusperioodi lõppkuupäev (30. november) on välja jäetud. Selle kuupäeva väljajätmine on seotud külviperioodi lõppkuupäeva väljajätmisega. See muudatus võimaldab kohandada aedubade kasvuperioodi kestust vastavalt aedubade küpsusastmele ning ei nõua kinnipidamist kindlaksmääratud koristusperioodi lõppkuupäevast.

Säte, millega nõutakse, et kaunad tuleb välja valida ja eraldada varte küljest käsitsi pärast varte mullast väljatõmbamist, on ümber sõnastatud; seda võib teha kasvavate varte puhul, ilma et see mõjutaks toote eripära. Need toimingud tuleb endiselt teostada käsitsi.

Nõue, et koristada tuleb poolküpseid kaunu, on välja jäetud, kuna see on toodud toote kirjelduses ning nõudele vastavuse kontrollimine toimub punktis „Kontrollimeetmed“ sätestatud toimingute abil.

Selleks et vältida kaunade purunemist, on täpsustatud nõudeid mahutite kohta, millesse kaunad paigutatakse. Need peavad olema:

— jäigad, avausteta põhjaga ja õhutamist võimaldavate vaheseintega;

— üksteise peale ladustatavad, ilma et sellega kaasneks mahuti sisu kokkusurumist;

— mahuga kuni 100 l, st peavad mahutama 30 kg aedube.

Selleks et täpsemalt kirjeldada registreeritud tootespetsifikaadis osutatud koristuse käigus toimuva sorteerimise puhul kasutatavaid mõisteid „defektsed kaunad“ ja „prügilisandid“, on täpsustatud kaunade koristamise käigus tehtava valiku kriteeriume. Valiku käigus tuleb kõrvaldada:

— küpsusega seotud puudustega kaunad, st ebaküpsed, lamedad, üleküpsenud või kuivanud kaunad;

— defektsed kaunad, st mädanenud, läbiligunenud, mullaga määrdunud, vigastatud või haigustunnustega kaunad;

— prügilisandid, st varrejäänused, lehevarred, lehed ja muud võõrkehad.

Säte, mille kohaselt tuleb koristatud aedoad toimetada pakendamispunkti hiljemalt koristusjärgsel päeval, on välja jäetud, kuna peeti vajalikuks võtta arvesse asjaolu, et ühelt kasvatusalalt on võimalik saaki koristada mitmel järjestikusel päeval ning toimetada aedoad pakendamispunkti korraga. Seetõttu otsustati tõhustada partiide suhtes kohaldatavaid kontrollimeetmeid, eeskätt nädala esimestel päevadel (võttes arvesse partiisid, mida võidi hoida ladustatuna nädalavahetusel), et veenduda partiide kvaliteedis toodete tarnimiseelse kontrolli abil.

Nende muudatuste eesmärk on aedoa „Coco de Paimpol“ koristusperioodi täpsemalt piiritleda, kohandades seda võimalike ilmamuutustega.

Saagikus

Seda punkti on täpsustatud, seejuures ei ole muudetud saagikuse määra 12 tonni hektarilt. Täpsustuse kohaselt on tegemist tarnitud toote kogusega ning mitte enam sorteeritud toote kogusega. Lisaks sellele on täpsustatud, et tegemist ei ole enam keskmise saagikusega, vaid aasta maksimaalse saagikusega.

Tegemist on vajalike täpsustustega, mis võimaldavad saagikust hõlpsamalt arvutada.

Kohaletoimetamine

Pakendamispunkti kohta kasutatud sõna „atelier“ on asendatud sõnaga „station“, mis vastab kohapealsele tavale.

Nõuetele vastavuse kontrollimine

Esimene kontrollimine toimub kohapeal, et tagada pakendamispunkti saadetud partiide nõuetelevastavus ja veenduda, et aedubade tootja ja tema heaks töötavad ubade korjajad („plumeur“, isik, kes valib välja koristatavad kaunad ja eraldab need taimevarte küljest) on teinud kaunade valiku nõuetekohaselt. See kontrollimine toimub saagi vastavuskriteeriumide alusel. Küpsusega seotud puudustega ja riknenud kaunad ning prügilisandid võivad moodustada maksimaalselt 5 % kohaletoimetatud toodete kaalust.

Teine kontrollimine toimub samuti kohapeal ja selle eesmärk on veenduda, et tarbimiseks määratud pakendatud partiid on nõuetekohased. See kontrollimine seisneb nõuetele mittevastavate toodete kaalumises, mille tulemusel veendutakse, et:

— vähem kui kolme seemnega kaunade kogukaal moodustab pakendatud partii kaalust alla 5 %;

— koristamise kriteeriumidele mittevastavate kaunade kaal moodustab pakendatud partii kaalust alla 5 %.

Selle muudatuse eesmärk on tagada paremini toote kvaliteet.

Pakendamine

Selleks et vältida aedubade „Coco de Paimpol“ kahjustamist ja purunemist, on täpsustatud nende nimikogust pakendatud kujul; see on 10 kg. Lisaks sellele, võttes arvesse kuivamisprotsessi, mille tulemusel aedubade „Coco de Paimpol“ netokaal väheneb, on täpsustatud, et aedubade kaal võib pakendamise ajal olla nimikaalust kuni 10 % võrra suurem.

Selle muudatuse eesmärk on tagada toote kvaliteedi säilimine pakendamise käigus.

Säilitamine

Selleks et parandada toote säilitamise tingimusi, on lisatud nõue, mille kohaselt aedube säilitatakse pakendamispunktides tingimustes, mis võimaldavad vältida aedubade soojenemist üle 15 °C.

Selleks et võtta arvesse praegu väljatöötamisjärgus olevaid uusi säilitamismeetodeid, on jäetud välja nõue niiske ja jaheda säilituskeskkonna kohta.

Tegemist on säilitamistingimuste kohandamisega, mis võimaldab kasutada uusi säilitamismeetodeid, tagades seejuures toote parema säilivuse.

Seos piirkonnaga

See osa on ümber sõnastatud ja seda on süvendatud.

Looduslike tegurite (väike temperatuurikõikuvus, sademete ühtlane jaotumine aasta lõikes, mere mõju ilmastikule) kirjeldust on muudetud sisukamaks. Täpsustatud on geograafilise piirkonna kõrgust merepinnast – esitatud on vahemik 60–90 meetrit registreeritud tootespetsifikaadis toodud maksimaalse kõrguse 140 meetrit asemel. Selle sõnastusliku muudatusega ei muudeta geograafilise piirkonna määratlust.

Seoses inimteguritega on põhjalikumalt vaadeldud tootjate oskusteavet, rõhutades, et mitmed aedubade tootjad toodavad ise oma põllumajandusliku majapidamise jaoks vajalikud seemned, valivad asjakohased sordid ja määravad kindlaks külvikuupäeva sõltuvalt kasvukoha mullastikutingimustest, varem kasvatatud kultuuridest, kasutatavatest väetistest ja lisandainetest ning konkreetsetest ilmastikutingimustest. Täpsustatud on meetodit, mida ubade korjajad („plumeur“) kasutavad kaunade käsitsi korjamisel.

Lisatud on üks toote eripära hõlmav punkt ja üks punkt geograafilise piirkonna eripärade ja aedoa „Coco de Paimpol“ eripärade seose kohta.

— Toote eripäraga seoses on rõhutatud, et aedubade koristamine enne täielikku küpsemist annab neile värskele tootele iseloomulikud omadused. Erinevalt kuivadest aedubadest on aedoa „Coco de Paimpol“ keetmisaeg lühike. Seda aeduba iseloomustab samuti terade peaaegu ümmargune kuju ning eripärased organoleptilised omadused.

— Põhjusliku seose puhul on rõhutatud loodusliku keskkonna (merekliima koos muda sisaldava mullastikuga, mis võimaldab kultuuride kasvatamist alustada talveperioodi lõpust) ja oskusteabe (eeskätt kindlaksmääratud sorditüübile vastavate sortide valik ja optimaalses küpsusastmes toimuv käsitsi koristus) koostoimet.

Selle muudatuse eesmärk on tuua paremini välja seos geograafilise keskkonnaga.

Märgistus

Ajakohastamine oli vajalik seoses Euroopa eeskirjade muudatusega, mis hõlmas kohustust esitada Euroopa Liidu sümbol kaitstud nimetusega samal väljal.

Võttes arvesse asjaolu, et igal pakendil peab edaspidi olema märgis tootja ja pakendamispunkti tunnusandmete ning pakendamise kuupäevaga, on konkreetsetest märgistamisnõuetest välja jäetud nõue „paigaldada pakendamiskoha märgis, mis peab tootel olema kuni lõppkasutajani jõudmiseni“.

Selle muudatuse näol on tegemist osa „Märgistus“ ajakohastamisega.

Muu

Geograafiline piirkond

Suurema selguse huvides on kaitstud nimetuse „Coco de Paimpol“ tootespetsifikaadis osutatud 85 kommuuni loetletud täielikult. Geograafilise piirkonna määratlust ei ole muudetud.

Registreeritud tootespetsifikaadi osas „Päritolutõend“ toodud säte, mille kohaselt aedoad „Coco de Paimpol“ on toodetud ja pakendatud geograafilises piirkonnas, on üle viidud osasse „Geograafilise piirkonna määratlus“.

Need muudatused täiendavad kõnealust osa ja täpsustavad seda, muutmata geograafilise piirkonna määratlust.

Kontrollimeetmed, kontrolliasutuste ja taotlejate rühma kontaktandmete ajakohastamine

Võttes arvesse riiklike õigusaktide ja eeskirjade muutusi, on osas „Riiklikud nõuded“ esitatud tabel, mis hõlmab peamisi kontrollitavaid parameetreid, nende kontrollväärtusi ja hindamismeetodeid.

Kontrolliasutuse ja taotlejate rühma kontaktandmeid on ajakohastatud.

Tegemist on asjaomastes osades toodud andmete ajakohastamisega.

KOONDDOKUMENT

„COCO DE PAIMPOL“

ELi nr: PDO-FR-0062-AM01 – 20.12.2016

KPN ( X ) KGT ( )

1. Nimetus(ed)

„Coco de Paimpol“

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Aeduba „Coco de Paimpol“ on seemnetega põõsasaeduba, mis kuulub liiki Phaseolus vulgaris L.

Aedoa „Coco de Paimpol“ iseloomulikud omadused on järgmised:

— tegemist on poolkuiva aedoaga, mida turustatakse värskelt, ilma kaunadest eraldamata, ning mille seemnete kuivainesisaldus pakendamise ajal jääb vahemikku 40–60 %;

— kaunad on kahvatukollase värvusega, neil võib olla violetseid kiudusid ning nad sisaldavad vähemalt kolm seemet;

— Seemnete värvus on valge kuni kreemjas, nende kuju on ovaalne, seemned on nõrgalt kuni keskmiselt soonilised ja väga õhukese koorega.

Aedoa „Coco de Paimpol“ keetmisaeg on lühike, keedetult on tegemist pehme, sulava, magusa ja mittejahuse tootega, millel on iseloomulik magusa ja kuivatatud puuvilja varjundiga maitse.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Aedubade külvamine, koristamine ja sorteerimine toimub geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Aedoa „Coco de Paimpol“ pakendamine toimub geograafilises piirkonnas.

Poolkuivad kaunad on väga õrnad, seetõttu pakendatakse aedoad „Coco de Paimpol“ pärast käsitsi koristamist – vältimaks kaunade kahjustamist löökide ja hõõrdumise toimel – piiratud suurusega mahutitesse ning neid hoitakse temperatuuril, mis võimaldab vältida toote soojenemist.

Aeduba „Coco de Paimpol“ veetakse ja turustatakse pakendis, mis võib sisaldada kuni 10 kg toodet. Võttes arvesse kuivamisprotsessi, mille tulemusel aedubade „Coco de Paimpol“ netokaal väheneb, võib aedubade kaal pakendamise ajal olla märgitud nimikaalust kuni 10 % suurem.

3.6. Sellise toote märgistamise erieeskirjad, millele registreeritud nimetus viitab

Kaitstud nimetusega „Coco de Paimpol“ märgistusel peab olema:

— nimetus „Coco de Paimpol“ selgete, loetavate ja kustumatute tähtedega, mille laius ja kõrgus on suuremad kui mis tahes muu märgistusel olev märge;

— kaitstud nimetusega samal väljal asuv Euroopa Liidu sümbol, millele võib olla lisatud märge „appellation d’origine protégée“ (kaitstud päritolunimetus);

— pakendamispunkti ja tootja tunnusandmed ning pakendamise kuupäev.

4. Geograafilise piirkonna täpne määratlus

Geograafiline piirkond hõlmab Côtes d’Armori departemangu põhjaosas asuvat 85 kommuuni:

Bégard, Berhet, Brélidy, Camlez, Caouënnec-Lanvézéac, Cavan, Coatascorn, Coatréven, Etables-sur-Mer, Le Faouët, Gommenec’h, Goudelin, Hengoat, Îles-de-Bréhat Kerbors, Kerfot, Kermaria-Sulard, Kermoroc’h, Landebaëron, Langoat, Lanleff, Lanloup, Lanmérin, Lanmodez, Lannebert, Lannion, Lanvollon, Lézardrieux, Louannec, Mantallot, Minihy-Tréguier, Paimpol, Penvénan, Perros-Guirec, Pléguien, Pléhédel, Pleubian, Pleudaniel, Pleumeur-Bodou, Pleumeur-Gautier, Ploëzal, Ploubazlanec, Ploubezre, Plouëc-du-Trieux, Plouézec, Plougrescant, Plouguiel, Plouha, Ploulec’h, Ploumilliau, Plourhan, Plourivo, Pludual, Pluzunet, Pommerit-Jaudy, Pommerit-le-Vicomte, Pontrieux, Pouldouran, Prat, Quemper-Guézennec, Quemperven, La Roche-Derrien, Rospez, Runan, Saint-Clet, Saint-Gilles-les-Bois, Saint-Laurent, Saint-Quay-Perros, Saint-Quay-Portrieux, Squiffiec, Tonquédec, Trébeurden, Trédarzec, Trédrez-Locquémeau, Trégastel, Trégonneau, Tréguier, Trélévern, Tréméven, Tréveneuc, Trévérec, Trévou-Tréguignec, Trézény, Troguéry, Yvias.

5. Seos geograafilise piirkonnaga

Geograafilise piirkonna eripära

Seost väljendavad looduslikud tegurid

Geograafiline piirkond, mida piirab lääne poolt Lannioni laht ja ida poolt Saint-Brieuc laht, on lai poolsaar, mis moodustab Bretagne’i maakonna kõige põhjapoolsema osa ning millele avaldab mõju Atlandi ookeani põhjaosa (Golfi hoovus). Seetõttu esineb Paimpoli piirkonnas kevadist pakast äärmiselt harva: miinuskraade võib ette tulla märtsis, kuid mitte hiljem, samas on temperatuurimuutused küllalt leebed ning 30 °C ületavad temperatuurid väga harvad.

Kõnealuse piirkonna näol on tegemist kiltmaaga, mille kõrgus merepinnast jääb vahemikku 60–90 meetrit ja sademete hulk jaguneb üldjuhul aasta lõikes ühtlaselt. Kevadel ja suvel suurendavad valdavalt esinevad kirdetuuled merekliima mõju ka sisemaal. Geograafilise piirkonna lõunaosas asuvad Goëlo mäed moodustavad kaitsva varju tormide eest, mis võiksid piirkonna lõunaosas tekitada kahju taimekultuuridele.

Aedoa „Coco de Paimpol“ tootmispiirkonna eripärad hõlmavad ka mullastikku: tegemist on vanema kristalse aluspõhjaga, mis on moodustunud peamiselt Armorica massiivi graniidist ja kaetud La Manche’i väina põhja moodustava mudakihiga, mille on siia kandnud tuul. Mullastik, mille põhiosa moodustab mudakiht, mis on mõnikord segatud aluskivimi murenemisest tekkinud liiv- ja savimuldadega, moodustab sõreda ja põllumajandustegevuseks sobiliku mullakihi, mis juhib kevadperioodil eemale ülemäärase vee, kuid milles on siiski suured veevarud.

Seost väljendavad inimtegurid

Aedoa „Coco de Paimpol“ tootmisega seotud ettevõtjatel on olemas mitme põlvkonna kogemused, mis said alguse selle Argentiinast pärineva aedoa toomisest kõnealusesse piirkonda 1920. aastate lõpul. Paljud aedubade tootjad toodavad oma põllumajandusliku majapidamise jaoks ise seemneid. Tootjate oskusteave väljendub ka otsustes, mis on seotud aedoa külvamisega. Kõikide oma kasvatusalade jaoks valivad põllumajandustootjad asjakohased sordid ja määravad kindlaks külvikuupäeva sõltuvalt kasvukoha mullastikutingimustest, varem siin kasvanud kultuuridest, kasutatavatest väetistest ja lisandainetest ning konkreetsetest ilmastikutingimustest. Taimede külviperioodi jaotamisega pikema aja peale on võimalik ka koristusperioodi jaotada võimalikult pika aja peale, mis lihtsustab töö korraldamist sellel olulisel etapil. Aedoad koristatakse poolkuivana, selle eest vastutab tootja ja sellega tegelevad korjajad („plumeur“), kes valivad välja küpsenud kaunad ja asetavad need vastavatesse kohandatud mahutitesse.

Lisaks sellele on kaitstud nimetus seotud köögiviljatootjate oskusteabega, mis ulatub praegusest tootmisest varasemasse ajajärku ning on seotud looduslike tingimustega, mis sobivad ideaalselt köögiviljade kasvatamiseks avamaal. Piirkonna ajalooline spetsialiseerumine ning kõnealuse valdkonna jaoks hädavajalik oskusteabe ning tehnilise ja äritaristu kontsentreerumine on selle õrna taimekultuuri kiire arengu eeldused.

Toote eripära

Aeduba „Coco de Paimpol“ koristatakse enne täisküpsuse saavutamist, kui seemned ei ole veel päris kõvaks muutunud ja sisaldavad palju sahhariide ning erinevalt kuivast aedoast palju vett. Aeduba „Coco de Paimpol“ turustatakse seega värske köögiviljana kaunades, millest seemned tuleb eraldada käsitsi. Seetõttu ei vaja aeduba leotamist ja selle keetmisaeg on lühike. Seemnete peaaegu ümmargune kuju eristab kõnealuseid aedube enamikust teistest valgetest aedubadest, mille kuju on piklik või neerukujuline. Aedoad on kaetud õhukese koorega, mis on sisetoitekoe külge hästi kinnitunud. Seetõttu ei lagune aeduba „Coco de Paimpol“ keetmisel, kuid on söömisel pehme tekstuuriga ja sulav. Söömisel on aeduba üldiselt vähe jahune ja kergelt magusa maitsega. Aedoa lõhn on iseloomulik ja meenutab kastanit ning sarapuupähklit.

Põhjuslik seos

Aeduba „Coco de Paimpol“ on kogu kasvuperioodi kestel väga tundlik keskkonnatingimuste suhtes. Seos piirkonnaga põhineb väga soodsate looduslike tegurite ja mitmete põlvkondade jooksul kogunenud oskusteabe (sordivalik, kasvupinna optimaalne ettevalmistamine, täpse külviaja valik, käsitsi koristamine õige küpsusastme saavutamisel) koosmõjul.

Mitmed tootjate põlvkonnad on täiustanud ja alal hoidnud eri sorte, mis vastavad ühetaolisele kindlaksmääratud sorditüübile, mis on looduskeskkonnaga väga hästi kohanenud. Nende aedubade viljelusomadused ning ka kulinaarsed ja organoleptilised omadused tulenevad väga olulisel määral sellest taimsest materjalist.

Aedoa „Coco de Paimpol“ idanemist soodustab sõre ja vähekivine pinnas, mis ei takista tõusmete arengut ja soodustab juurestiku väljaarenemist. Mudakihi poorsus soodustab mulla varast soojenemist kevadel ja ülemäärase vee imendumist, millega välditakse juurestiku hapnikupuuduse teket pärast külvamist. Lisaks sellele võimaldab piirkonna äärmiselt pehme kliima vaatamata taime väga suurele temperatuurinõudlikkusele (lehestik külmub alates temperatuurist –1 °C ja taime arengu peatumise temperatuur on 10 °C lähedal) alustada külviperioodi juba märtsi keskel.

Kui taim on välja arenenud, tuleb arvestada, et tema küllaltki habras juurestik paikneb põhiliselt mullakihi ülemises 30 sentimeetrises osas, seetõttu soodustab taime arengut muda sisaldava mullastiku suur veesisaldus ja poorsus, mis võimaldab vihmavee kiiresti eemale juhtida, samuti on oluline sademete ühtlane jaotumine aasta lõikes. Õhutemperatuur maist novembrini vastab taime vajadustele (optimaalne temperatuur jääb vahemikku 15–25 °C) ning võimaldab kaunadel ühtlaselt valmida, samuti lubab see pikendada koristusperioodi juulist kuni novembrini, tagades võimaluse turustada toodet nelja kuu kestel.

Poolkuivana koristatava aedoa „Coco de Paimpol“ arengut mõjutavad mere lähedusega seotud briisid, mis muudavad ilmastiku pehmemaks ja suurendavad õhuniiskust, see omakorda aeglustab kaunade küpsemist ja kuivamist taimevarte küljes. See asjaolu on olulise tähtsusega, et aedoad püsiksid poolkuivad mitme päeva jooksul ega kuivaks kohe. Aedoa „Coco de Paimpol“ seemnete õhuke ja hästi kinnitunud kest ning tema organoleptilised omadused, eeskätt puuviljaline maitse, sulav ja mittejahune tekstuur ning mõningane magusus on suurelt jaolt tingitud sellest, et kaunad koristatakse poolküpsena.

Võttes arvesse asjaolu, et sel etapil veel pehmed kaunad on väga õrnad, toimub nende koristamine käsitsi, et vältida kaunade kahjustamist löökide ja hõõrdumise toimel.

Viide spetsifikaadi avaldamisele

(viitemääruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-a5f75dd0-1280-4bed-8634-e9576876cb9e/telechargement

(1) ELT L 343, 14.12.2012, lk 1.